Kæderedning redder liv i Nordjylland, fremgår det af ny brandredegørelse fra Falck, oplyser Falck i en pressemeddelelse. Nordjyske redningsfolk bruger en speciel metode til at frigøre fastklemte personer fra biler, der er kørt galt. I stedet for at klippe bilen op, anvender brandmændene i Nordjylland en kombination af klip og træk, når fastklemte skal frigøres. - Det nordjyske redningsmandskab har brugt kæderedning i halvandet år. Og det har givet resultater. Redningspersonalet får bilisterne ud på den halve tid. Hvor det tidligere tog op til 45 minutter, tager det i dag mellem 15 og 25 minutter. Og det redder menneskeliv forklarer brandchef i Falck Torben Christensen, der understreger, at metoden er et supplement til den hidtil anvendte metode.

Opsummering:
Fastklemte bilister kommer hurtigere fri i Nordjylland end i resten af landet, fordi redningsmandskabet bruger kæderedning.